由呢柞理論組成嘅古典物理學世界觀能夠解釋同預測到嗮大部份用肉眼觀察得到嘅物理現象，而且佢哋做相關預測嗰陣嘅誤差好細，勁到喺 19 世紀尾嗰陣有物理學家甚至重揚言話呢套理論框架有能力解釋嗮所有嘢，而未來嘅物理學家將會冇嘢做。除咗咁，佢亦都同古典嘅決定論相容：呢個理論框架並唔包含任何本質上隨機嘅現象，所以好多當時嘅哲學家同物理學家都認為宇宙喺本質上係合乎決定論嘅－佢哋相信喺任何一個時間點，喺一個封閉嘅系統（Closed system）入面，只要人完全知道嗮嗰個系統嘅狀態，就會有能力完全準確咁預測佢下一刻所有部份嘅狀態，而人做唔到呢樣嘢純粹係因為技術問題令到佢哋冇辦法做完美嘅量度。呢種世界觀畀嗰陣嘅物理學家比喻做機械鐘宇宙（Clockwork universe）－佢哋話一個咁樣嘅宇宙就好似一個機械鐘（Mechanical clock）咁，係一部完美咁跟住物理定律嚟行嘅機器。